Her i ugen før de "rigtige" skoler begynder, går  næsten 200 elever i skole på Hjørring Private Realskole, hvor man kan blive klogere på blandt andet  isotoper, mikroorganismer og lære at bruge et mikroskop, på sommerskolen Science.

Børn og unge har hele sommeren valfartet til sommerskoler, og i Hjørring bliver de ved. En af dem, der er med på sommerskolen Science, er, Christian Jacobsen. Han skal først begynde i fjerde klasse næste uge men han kan næsten ikke vente. -  Det er selvfølgelig dejligt med en lang sommerferie, men man kan godt savne at komme i skole. Det her er lidt ligesom at gå i skole bare hyggeligere, siger Christian Jacobsen. Også lærer Lotte Horne er begejstret. -   Det er ligesom almindelig skole, bare med mere tid, og eleverne er vilde med det. Vi har tid til at fordybe os og gå ud og finde ting i naturen og tag det med hjem i vores science lokale og undersøge det nærmere, siger hun. Hjørring Private Realskole tilbyder syv forskellige camps denne uge og deltagerne kommer fra hele Hjørring Kommune. Campen slutter på fredag med en samlet tur i svømmehallen. Se indslag i TV2/Nord tirsdag aften.